Heino Mardiste

**Heino Mardiste** (sündinud 24. august 1936 Koidu külas Vana-Vändra vallas Pärnumaal) on eesti geograaf ja orienteeruja.

## Haridus
1955. aastal lõpetas Viljandi 2. Keskkooli. 1960. aastal lõpetas Tartu Riikliku Ülikooli geograafia eriala. 1974. aastal sai Tartu Riiklikus Ülikoolis geograafiakandidaadi kraadi väitekirjaga "Väinamere füüsilis-geograafilised ja hüdroloogilised iseärasused". Aastatel 1978–1981 täiendas end M. Lomonossovi nimelises Moskva Riiklikus Ülikoolis.

## Töö
Aastatel 1960–1965 töötas Heltermaa mere-hüdrometeoroloogiajaama insener-okeanoloogina, aastast 1961 ka sama asutuse juhataja. 1973–1975 töötas Eesti NSV Teaduste Akadeemia termofüüsika ja elektrofüüsika instituudi Läänemere sektori vaneminseneri ja vanemteadurina. 1965–1969 ja 1975–2001 töötas Tartu Riikliku Ülikooli / Tartu Ülikooli õppejõuna: aastatel 1965–1968 geograafia kateedri assistent, 1968–1969 ja 1975–1978 füüsilise geograafia kateedri vanemõpetaja, 1978. aastast füüsilise geograafia kateedri dotsent, 1978–1980 ka bioloogia-geograafia teaduskonna prodekaan, aastatel 1980–1991 füüsilise geograafia kateedri juhataja, aastatel 1992–2001 geograafia instituudi geoinformaatika ja kartograafia õppetooli dotsent. 2001. aastast emeriitdotsent.

Tema uurimisvaldkondadeks on olnud Eesti rannikumeri ning geograafia ja kartograafia ajalugu.

Aastatel 1985–1993 ajakirja Eesti Loodus toimetuskolleegiumi liige, 1988–2010 Eesti Teaduste Akadeemia looduskaitse komisjoni liige.

Eesti Geograafia Seltsi liige, aastatel 2005–2010 aseesimees.

Üle 40 teaduspublikatsiooni. Avaldanud artikleid ajakirjades Eesti Loodus, Geodeet ja Orienteeruja ning ajalehtedes.

Kirjutanud Eesti Entsüklopeediale, ENEle ja TEA Entsüklopeediale mitusada artiklit maailma loodusgeograafiast ja geograafia ajaloost.

## Sporditegevus
15. juunil 1958 tuli sõjajärgse Eesti esimeste individuaalsete orienteerumisvõistluste – Viiratsis toimunud Kalevi valikorienteerumise meistrivõistluste – võitjaks.

1967. aastal tuli Eesti meistriks orienteerumisjooksu teates Tartu Riikliku Ülikooli meeskonnas koos Rudolf Mürgi ja Arne Kivistikuga. 1960. aastal võitis Eesti meistrivõistlustel hõbeda orienteerumisjooksu tavarajal ja pronksi suusaorienteerumise märkesuusatamises.

Vabariikliku kategooria orienteerumiskohtunik (1965).

OK Kape asutajaliige 1981. aastast.

## Tunnustus
*1994 Eesti Geograafia Seltsi auliige
*2001 Valgetähe V klassi teenetemärk
*2001 Tartu Ülikooli medal
*2002 Tartu Ülikooli Raamatukogu teenetemärk
*2006 Tartu Ülikooli aumärk
*2017 Eesti Orienteerumisliidu teenetemärk

## Teoseid
*Heino Mardiste. Currents in the straits of the Väinameri. Tartu: Tartu Riiklik Ülikool, 1976
*Salme Nõmmik, Heino Mardiste. Development of geography in the Estonian SSR after World War II. Terra, Vol. 99: 3, 1987
*Heino Mardiste, Jüri Jagomägi. Kartograafia areng Eestis viimase 60 aasta jooksul. *Publicationes Instituti Geographici Universitatis Tartuensis* 2004/89
*Heino Mardiste. Geheimhaltung und Staatssicherheit: zur Kartographie des Kalten Krieges. Berlin: LIT, 2009
*Heino Mardiste (koostaja). Eesti kartograafia ajaloo kirjanduse bibliograafia. Tartu Ülikooli geoinformaatika ja kartograafia õppetool, 2012

## Viited

## Välislingid
* Eesti Entsüklopeedia. Mardiste, Heino
* Heino Mardiste publikatsioonid E-kataloogis ESTER
* Heino Mardiste artiklid Eesti artiklite andmebaasis ''Index Scriptorum Estoniae''